**Apasă tasta Enter**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Femeia este al cincilea anotimp”

Grigore Vieru

- Ce-mi pasă mie dacă-n vara asta

Sunt zilele atât de aiurite,

Că plouă vesel, trist, apăs pe tasta

Pe care scrie Enter şi cuminte

În lumea cu poeme de iubire

Petrec mai multe ore, lângă tine,

Cu poza ta ce vrea să mă inspire

Să-ți scriu pe glezne versuri clandestine.

În vara asta care nu respectă

Niciun canon și nicio prozodie

Apasă tasta Enter circumspectă

Că vreau să te transform în Poezie!

- Plouă păgân, la meteo incert

Se-anunţă c-ar fi cald numai la cercuri

Polare, pe-aici vântul dă concert

Şi vara va sosi, probabil, miercuri.

Dar sunt cu tine pe un portativ,

Doi visători, căutători de rime,

Nu cerem scuze, n-am avea motiv,

Şi-apoi iubirea nu comite crime.

Apasă tasta Enter, te aştept,

Atâta vreme cât mai suntem tineri

Şi cât port vara chiar sub sânul drept

Poate să fie iarnă chiar de vineri.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015